පාකිස්තානය හා ඔස්ට්‍රේලියාව අතර විස්සයි-20 තරග තුනක් හා තරග 5 කින් සමන්විත එක්දින ක්‍රිකට් තරගාවලිය ලබන අගෝස්තු මාසයේ ශ්‍රී ලංකාවේදී පැවැත්වීමට කටයුතු යොදා ඇත.මේ තරගාවලිය පාකිස්තානයේ පැවැත්වීමට කලින් සැලසුම්කර තිබුණද ඔස්ට්‍රේලියාව පාකිස්තානයට යෑමට අකමැත්ත පළකර ඇති හෙයින් මධ්‍යස්ථ රටක් ලෙස ශ්‍රී ලංකාව තෝරා ගෙන ඇත.වසර 2009 දී පාකිස්තානයේ ලාහෝර් නුවර දී ත්‍රස්තවාදීන් පිරිසක් ශ්‍රී ලංකා ක්‍රිකට් ක්‍රීඩකයන්ට වෙඩි තැබීමේ සිද්ධියෙන් පසු ජාත්‍යන්තර ක්‍රිකට් කවුන්සිලය මගින් අන්තර්ජාතික ක්‍රිකට් තරග එරට පැවැත්වීම තහනම් කෙරුණි.මේ හේතුවෙන් පාකිස්තානය සමග පැවැත්වෙන ජාත්‍යන්තර ක්‍රිකට් තරග වෙනත් රටක පැවැත්වීමට සිදුව තිබේ.ශ්‍රී ලංකා ක්‍රිකට් ලේකම් නිශාන්ත රණතුංග හා පාකිස්තාන ක්‍රිකට් අධ්‍යක්ෂ ඉන්ටිකාබ් අලාම් යන මහත්වරු මේ තරගාවලිය පැවැත්වීම පිළිබඳ සාකච්ඡා පවත්වා තිබේ.